钦定古今图书集成/明伦汇编/人事典/第103卷 > 周礼 > 《地官》
## 钦定古今图书集成/明伦汇编/人事典/第103卷 > 周礼 > 《地官》

《遗人》“掌野鄙之委积，以待羁旅。”

〈订义〉郑锷曰：“康成谓羁旅为过行寄止者，以经考之，乃旅师之所谓新甿。盖羁旅无定名，此乃自远方新徙而来，至于六遂，未授田之人，如《王制》所谓自诸侯来徙于家者也，田虽未授，身留于此，则用野鄙之委积待之宜矣。”

凡宾客、会同、师役，掌其道路之委积。“凡国野之道，十
里有庐，庐有饮食；三十里有宿，宿有路室，路室有委；
五十里有市，市有候馆，候馆有积。”

〈订义〉郑锷曰：“宾客之往来，会同之毕至，师役之竭作，其人众矣。道途之所须，寝食之不便，其何以行之哉？遗人之官，自国门之外，野中之道，十里以至三十里，三十里以至五十里，近则有庐，远则有宿，又远有市庐则具饮食以待之。宿有路室，路室则有委以待之。市有候馆，候馆则有积以待之。如是则日无饥渴之忧，夜”有寝处之便。适千里者。无宿。舂粮之劳。亦不至于暴露而茇舍。则孰惮于从王事哉。

《委人》“以《稍聚》待宾客，以《甸聚》待羁旅。”

〈订义〉王氏曰：“稍聚者，所聚稍给之物；甸聚者，所聚甸赋之物。”刘执中曰：“稍聚去王城三百里，宾客有时，故以待之；甸聚去王城二百里，而羁旅无时，故以待之。”黄氏曰：“《遗人》，野鄙之委积待羁旅，委人以甸聚待羁旅，先王之政，不使一人有乏绝之患。”项氏曰：“甸小于稍，故待羁旅过客，其用微。”